 जांच आयोग पासेआ शोपियां कांड दे बारे च सरकार गी ऐतवारें सोंपी गेदी रपोट अपने आपै च केईएं कन्नै भरोची दी ऐ।  कश्मीर घाटी च गुस्से दिए ब्हाएं गी जरम देने आहले दौं मैहलाएं दे बलात्कार ते हत्तेआ कन्नै जुड़े दे केईं सारे ऐसे महत्वपूर्ण सोआल न जिंदे बारे च इस भारी रपोट च किश नेईं गलाया गेआ ऐ।  इत्थें तक्कर के इस मामले च बे-पंछानु दोसिएं दी पंछान गी लेईऐ बी इक लम्मी चुप्पी साधी गेदी ऐ।  130 सफें आहली जेसीआई दी रपोट च इस त्रासदी दे बाद दिएं घटनाएं दा गै ब्यौरा ऐ।  रपोट च इस गल्ला दा जिक्र ऐ जे बक्ख-बक्ख घटनाएं दी छानबीन करदे होई एजेंसिएं इने मामलें बक्खी किस चाल्ली दा बवहार अपनाया जदके इनें सब्भनें गललें दा शोपियां जां फ्ही किश होरने थाह्‌रें उप्पर प्रदर्शन करने आहले लोकें गी चंगी चाल्ली पता ऐ।  एहदे च जेकर कोई दिक्खने आहली गल्ल ऐ तां ओह एह ऐ जेस चाल्ली जेसीआई नै प्रशासन दी नाकामी दे जरूरी नुक्तें गी अनदिक्खा कीत्ता ऐ जां फ्ही उंदे उप्पर चर्चा नेईं कीत्ती ऐ।  ममसाल दे तौर उप्पर जित्थे इक बक्खी इस रपोट च जिला स्तर दे माड़े बवहार उप्पर त्रिक्खा हमला कीत्ता गेआ ऐ उत्थै गै बड्डे अधिकारिएं सने मुक्खमंत्री जेह्‌ड़े पुलस मैहमके दा नियंत्रण बी दिक्खदे न बी शामल न, दे बवहार दे बारे च चुन्नी साधी गेदी ऐ।  हालांके इस मामले च डीएसपी गी जक्कदम टहाई दित्ता गेआ जदके जिला पुलस प्रमुक्ख गी छड़ा बक्शेआ गै नेईं गेआ बलके उस्सी इनाम बी दित्ता गेआ।  जेकर जेसीआई इस चाल्ली दे भेदभाव गी गल्ती कन्नै अनदिक्खा करी सकदी ऐ तां एह गलाना गल्त नेईं होग जे एह नोहाड़ी नाकाबलियत ऐ ते जेकर उन्नै इस मामले च जानी-बुज्झिऐ ऐसा कीत्ता ऐ तां फ्हीं एह जांच पड़ताल छड़ा इक मखौल बनी ऐ रेई जंदी ऐ। 